নিজস্ব প্রতিবেদন:  দাউ দাউ করে জ্বলছে বাগরি মার্কেট। চোখের সামনে পুড়ে খাঁক হয়ে যাচ্ছে একের পর এক তলা। মধ্যরাতে যখন সকলে ঘুমে আচ্ছন্ন, তখনই আগুন লাগে মার্কেটে।  ঘুম ছোটে সকলের।  নিজেদের সর্বস্ব হারিয়ে চরম হাহাকার এখন বাগরি মার্কেট চত্বরে।  হয়তো প্রাণহানিরও আশঙ্কা থাকতে পারে। ঠিক মার্কেটের উল্টোদিকের বিল্ডিংয়ের  বারান্দায়  দাঁড়িয়ে থাকতে দেখা গেল এক ব্যক্তি।  হাতে তসবি।  কালো ধোঁয়া আর আগুনের লেলিহান শিখার সামনে দাঁড়িয়েই তসবি গুনছিলেন তিনি।  বহু মানুষের অন্ন সংস্থানের উত্স এখন আগুনের গ্রাসে। তবুও যেন কোনও মানুষের প্রাণ না যায়- হয়তো সেই প্রার্থনাই করছিলেন তিনি।  আগুন  যখন ছড়িয়ে পড়ছে একের পর এক তলা, ছড়িয়ে পড়ছে পাশের মেহেতাব বিল্ডিংয়ে, তখনও বারান্দায় দাঁড়িয়ে প্রার্থনা করে যাচ্ছেন তিনি। খেয়াল নেই কোনওদিকেও। জি ২৪ ঘণ্টার  পর্দায় ধরা পড়ল সেই দৃশ্য।